
Vabariigi Valitsuse 5. detsembri 2022. a määruse nr 118 „Vaktsiinikindlustusmakse määr“ muutmise määruse eelnõu seletuskiri



1. Sissejuhatus

1.1. Sisukokkuvõte


Eelnõuga muudetakse Vabariigi Valitsuse määrust selleks, et kehtestada vaktsiinikindlustusmakse määr 2027. aastaks. Ravimiseaduse kohaselt peab vaktsiinikindlustusmakset tasuma vaktsiini maaletooja (turustaja). Maksekohustus on kehtestatud Eestis kasutamiseks turustatud vaktsiinidele ning nende all mõistetakse kõiki neid vaktsiine, mis ei ole turustaja poolt eksporditud või enne turustamist maha kantud, hävitatud või riigiasutustele tasuta näidisteks jagatud.

Vabariigi Valitsus kehtestab vaktsiinikindlustusmakse määra järgmiseks kalendriaastaks hiljemalt jooksva kalendriaasta 1. detsembriks.

Eelnõuga ei kaasne vahetut mõju halduskoormusele ning uusi kohustusi ei lisandu.

1.2. Eelnõu ettevalmistaja


Eelnõu väljatöötamisel on osalenud Tervisekassa, Ravimiamet ja Sotsiaalministeerium.

Eelnõu on ette valmistanud Sotsiaalministeeriumi ravimi- ja meditsiiniseadme poliitika nõunik Timur Hurt (timur.hurt@sm.ee). Eelnõu on juriidiliselt üle vaadanud Sotsiaalministeeriumi õigusosakonna õigusala juht Susanna Jurs (susanna.jurs@sm.ee). Eelnõu on keeletoimetanud Rahandusministeeriumi ühisosakonna dokumendihaldustalituse keeletoimetaja Virge Tammaru (virge.tammaru@fin.ee).

1.3. Märkused


Eelnõu ei ole seotud muu menetluses oleva eelnõuga.

Eelnõu ei ole seotud isikuandmete töötlemisega isikuandmete kaitse üldmääruse tähenduses.

Eelnõuga ei kaasne vahetut mõju halduskoormusele. 

Muudetakse määruse nr 118 redaktsiooni, mis on avaldatud Riigi Teatajas avaldamismärkega RT I, 02.12.2025, 3.

2. Eelnõu sisu ja võrdlev analüüs


Eelnõu koosneb kahest paragrahvist.

Eelnõu §-ga 1 muudetakse määruse § 1 sõnastust nii, et 2027. aastal on vaktsiinikindlustusmakse määr 0 eurot. Vaktsiinikindlustusmakse kogumine 2027. aastal ei ole vajalik, kuna eelmistel aastatel kogutud maksed katavad prognoositavad kulud ka 2027. aastal.

Eelnõu §-s 2 sätestatakse määruse jõustumise aeg, s.o 1. jaanuaril 2027. a.

3. Eelnõu vastavus Euroopa Liidu õigusele


Eelnõu ei ole seotud Euroopa Liidu õigusega.

4. Määruse mõjud


Kuna 2027. aastal on vaktsiinikindlustusmakse määr 0 eurot, ei pea turustajad järgmisel aastal makset tasuma. Sõltumata maksemäärast tuleb aga turustajal täita ravimiseaduse § 9915 lõikest 3 tulenevat aruandekohustust eelmises kvartalis turustatud vaktsiinidooside kohta.

5. Määruse rakendamisega seotud tegevused, vajalikud kulud ja määruse rakendamise eeldatavad tulud


Määruse rakendamisega ei kaasne Tervisekassale uusi tegevusi. Makse suuruse hindamiseks on üks kord aastas vaja prognoosida vaktsiinikindlustuse võimalikud hüvitised ja vaktsiinikindlustuse süsteemi halduskulud uue majandusaasta vaatest ning vastavalt eeldatavale vaktsineerimise mahule teha vajaduse korral maksemäära muutmise ettepanek.

Makse arvutamise alus:
	
	2027.a prognoos

	Taotluste hulk (tk)
	10

	Menetluse kulu (€)
	20 000

	Väljamakstud hüvitis (€)
	50 000

	Kulud kokku (€)
	70 000

	Vahendid eelnevatest maksetest (€)
	0

	2027. aastaks RE eraldis (€)
	250 000



6. Määruse jõustumine


Määrus jõustub 1. jaanuaril 2027. a.

7. Eelnõu kooskõlastamine, huvirühmade kaasamine ja avalik konsultatsioon


Eelnõu esitatakse kooskõlastamiseks Rahandusministeeriumile ning arvamuse avaldamiseks Tervisekassale, Ravimiametile, Ravimitootjate Liidule ja Eesti Ravimihulgimüüjate Liidule.

